ໃນວັນທີ 29 ສິງຫາ 2016, ກະຊວງການຕ່າງປະເທດ ໄດ້ຈັດພິທີ ມອບ-ຮັບ ໃບຢັ້ງຢືນ ແລະ ເປີດປ້າຍ 4 ບຸກ ໃຫ້ແກ່ ຄະນະຊາວໜຸ່ມປະຊາຊົນ ປະຕິວັດລາວ ກະຊວງການຕ່າງປະເທດ ໂດຍການເປັນປະທານຂອງ ສະຫາຍ ອານຸພາບ ວົງໜໍ່ແກ້ວ, ເລຂາຄະນະບໍລິຫານງານຊາວໜຸ່ມກະຊວງການຕ່າງປະເທດ, ໂດຍການໃຫ້ກຽດເຂົ້າຮ່ວມເປັນປະທານກິດຕິມະສັກ ຂອງ ສະຫາຍ ສະເຫຼີມໄຊ ກົມມະສິດ, ກໍາມະການສູນກາງພັກ, ເລຂາຄະນະບໍລິຫານງານພັກ, ລັດຖະມົນຕີກະຊວງການຕ່າງປະເທດ ແລະສະຫາຍ ປອ ສອນທະນູ ທຳມະວົງ, ກຳມະການສູນກາງພັກ, ເລຂາຄະນະບໍລິຫານງານສູນກາງຊາວໝຸ່ມ ປປລາວ, ໂດຍມີບັນດາ ສະຫາຍ ຄະນະພັກ-ຄະນະນຳ ຈາກກະຊວງການຕ່າງປະເທດ, ແລະ ຈາກສູນກາງຊາວໜຸ່ມພ້ອມດ້ວຍສະມາຊິກຊາວໜຸ່ມ ກະຊວງການຕ່າງປະເທດ ແລະ ຄະນະພົວພັນຕ່າງປະເທດສູນກາງພັກ ເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ສະຫາຍ ອານຸພາບ ວົງໜໍ່ແກ້ວ, ເລຂາຄະນະບໍລິຫານງານຊາວໜຸ່ມ ກະຊວງການຕ່າງປະເທດໄດ້ຂຶ້ນກ່າວລາຍງານວຽກງານ 4 ບຸກ ໃນໄລຍະຜ່ານມາ ແລະ ທິດທາງ ໃນຕໍ່ຫນ້າ ເຊິ່ງໃຫ້ຮູ້ວ່າ:ຄະນະຊາວໜຸ່ມ ປປລ ກະຊວງການຕ່າງປະເທດ ເປັນອົງການຈັດຕັ້ງໜຶ່ງທີ່ນອນຢູ່ໃນໂຄງປະກອບການຈັດຕັ້ງ ຂອງກະຊວງການຕ່າງປະເທດ ມີພາລະບົດບາດໜ້າທີ່ໃນການເຄື່ອນໄຫວວຽກງານຊາວໜຸ່ມພາຍໃຕ້ການຊີ້ນຳ-ນຳພາຂອງອົງຄະນະພັກກະຊວງ ການຕ່າງປະເທດ. ປະຈຸບັນ ກະຊວງ ຕປທ ປະກອບມີຫນ່ວຍຊາວຫນຸ່ມຂຶ້ນກັບທັງຫມົດ 17 ຫນ່ວຍ, ມີສະມາຊິກທັງຫມົດຢູ່ພາຍໃນປະເທດຈໍານວນ 500 ກວ່າສະຫາຍ, ຍິງ 240 ກວ່າສະຫາຍ. ນອກຈາກນັ້ນ, ຍັງມີບັນດາຫນ່ວຍຊາວຫນຸ່ມຮາກຖານປະຈຳຢູ່ ສະຖານທູດ, ສະຖານກົງສູນໃຫຍ່ ແລະ ສຳນັກງານຜູ້ຕາງຫນ້າຖາວອນ ແຫ່ງ ສປປລາວ ທີ່ ຕ່າງປະເທດ ອີກຈຳນວນ 33 ຫນ່ວຍ ເຊິ່ງລວມທັງຫມົດປະກອບມີສະມາຊິກຊາວຫນຸ່ມຫລາຍກວ່າ 4,600 ສະຫາຍ ເຊິ່ງໃນນັ້ນລວມມີນັກສຶກສາລາວ ທີ່ກຳລັງສຶກສາຢູ່ຕ່າງປະເທດ ທີ່ມີຈໍານວນເພີ້ມຂຶ້ນທຸກປີ.
ໃນໄລຍະຜ່ານມາ ຄະນະຊາວໜຸ່ມ ປປລ ກະຊວງການຕ່າງປະເທດ ໄດ້ປະຕິບັດຂໍ້ແຂ່ງຂັນ 4 ບຸກ ທີ່ສູນກາງຊາວໜຸ່ມ ປປລ ວາງອອກໂດຍພາຍໃຕ້ການຊີ້ນຳ-ນຳພາ ຢ່າງໄກ້ຊິດ ຂອງຄະນະພັກກະຊວງການຕ່າງປະເທດ ແລະ ສູນກາງຊາວໜຸ່ມປປລ ພ້ອມທັງປະກອບສ່ວນໃນການຈັດຕັ້ງຜັນຂະຫຍາຍເນື້ອໃນມະຕິກອງປະຊຸມຜູ້ແທນຊາວໜຸ່ມທົ່ວປະເທດສະໄໝທີ VIIຊຶ່ງໃນນັ້ນ, ໄລຍະໃນການປະຕິບັດຂໍ້ແຂ່ງຂັນ ດັ່ງກ່າວ ຄະນະຊາວໜຸ່ມ ປປລ ກະຊວງການຕ່າງປະເທດ ແມ່ນມີຄວາມເອົາໃຈໃສ່ແລະ ໜັກແໜ້ນໃນການແຂ່ງຂັນຈົນໄດ້ຮັບນາມມະຍົດ ຄະນະບໍລິຫານງານ ຊາວໜຸ່ມ ປປລ 4 ບຸກເຊິ່ງປະກອບມີ ບຸກດ້ານການເມືອງແນວຄິດ, ບຸກດ້ານການຝຶກຝົນຫຼໍ່ຫຼອມການຮຽນ, ບຸກດ້ານການຈັດຕັ້ງ ແລະ ບຸກດ້ານວິຊາສະເພາະ, ເຊິ່ງຕາມມາດຕະຖານ ແລະ ເງື່ອນໄຂຂອງສູນກາງຊາວໜຸ່ມ ປປລ ວາງອອກແລະ ຜົນງານດັ່ງກ່າວນັ້ນລ້ວນແລ້ວແຕ່ແມ່ນການປະກອບສ່ວນຂອງຊາວໜຸ່ມແຕ່ລະໜ່ວຍພ້ອມດ້ວຍສະມາຊິກທຸກສະຫາຍ ມີຄວາມສາມັກຄີເປັນເອກກະພາບກັນປະຕິບັດຂໍ້ແຂງຂັນ 4 ບຸກ ຢ່າງຕັ້ງໜ້າ.
ໃນໂອກາດດັ່ງກ່າວຊາວຫນຸ່ມກະຊວງການຕ່າງປະເທດຍັງເປັນກຽດໄດ້ຮັບຟັງການໂອ້ລົມແລະໃຫ້ທິດຊີ້ນໍາຂອງສະຫາຍ ສະເຫຼີມໄຊ ກົມມະສິດ, ກໍາມະການສູນກາງພັກ, ເລຂາຄະນະບໍລິຫານງານພັກ, ລັດຖະ ມົນຕີກະຊວງການຕ່າງປະເທດ ແລະ ສະຫາຍ ປອ ສອນທະນູ ທຳມະວົງ, ກຳມະການສູນກາງພັກ, ເລຂາຄະນະບໍລິຫານງານສູນກາງຊາວໝຸ່ມປປລາວ ເຊິ່ງທັງສອງທ່ານ ໄດ້ສະແດງຄວາມຍ້ອງຍໍຊົມເຊີຍຕໍ່ຜົນງານທີ່ພົ້ນເດັ່ນ ດັ່ງກ່າວ ທີ່ຊາວຫນຸ່ມກະຊວງການຕ່າງປະເທດຍາດມາໄດ້ ໃນການປະກອບສ່ວນດ້ວຍຄວາມຮັບຜິດຊອບສູງ ເຂົ້າໃນການຜັນຂະຫຍາຍແນວທາງ ແລະ ນະໂຍບາຍການຕ່າງປະເທດຂອງພັກ ເພື່ອສ້າງສາ ແລະ ພັດທະນາປະເທດຊາດ ແລະ ຮຽກຮ້ອງໃຫ້ຊາວຫນຸ່ມໃນຂະແຫນງການຕ່າງປະເທດ ສືບຕໍ່ຍົກສູງພາລະບົດບາດ, ຄວາມຮັບຜິດ ຊອບຂອງຕົນ, ເອົາໃຈໃສ່ວຽກງານການເມືອງແນວຄິດ, ຮັກສາຄວາມສາມັກຄີເປັນປຶກແຜ່ນ, ບຸກທະລຸດ້ານຈິນຕະນາການ ແລະ ວິຊາສະເພາະ ດ້ວຍຄວາມເປັນເຈົ້າການ ແລະ ຢ່າງຕໍ່ເນື່ອງ, ຮູ້ຈັກໝູນໃຊ້ເວລາ, ກາລະໂອກາດ ແລະ ເຕັກໂນໂລຊີທີ່ທັນສະໄຫມ ເພື່ອຮຽນຮູ້ ແລະ ພັດທະນາຕົນເອງ ໃຫ້ເຂັ້ມແຂງທາງດ້ານວິຊາສະເພາະ, ຮູ້ຈັກຮຽນຮູ້ນຳຜູ້ອື່ນ, ຮຽນຮູ້ນຳເອກະສານ, ນຳປະສົບການ ແລະ ຮຽນຮູ້ດ້ວຍຕົນເອງ. ສືບຕໍ່ຍົກລະດັບ ແລະ ປັບປຸງແບບແຜນວິທີການເຮັດວຽກໃຫ້ມີລັກສະນະວິທະຍາສາດ, ມີຫົວຄິດປະດິດສ້າງ, ມີການປະສານສົມທົບກັນຢ່າງກົມກຽວ ແລະ ຄ່ອງແຄ້ວ. ເພີ້ມທະວີຄວາມຮັບຜິດ ຊອບສູງຕໍ່ຫນ້າທີ່ວຽກງານ, ຮັບປະກັນຄຸນນະພາບ ແລະ ທ່ວງທັນກັບເວລາ ແລະ ທັນກັບສະພາບການຂອງພາກພື້ນ ແລະ ສາກົນ, ພ້ອມທັງມີຄວາມເສຍສະຫລະເພື່ອສ່ວນລວມ ແລະ ປະເທດຊາດ.
ຫຼັງຈາກນັ້ນ, ກໍ່ໄດ້ມີພິທີເປີດ ປ້າຍນາມມະຍົດ ຄະນະຊາວໜຸ່ມ ປະຊາຊົນປະຕິວັດລາວ 4 ບຸກ ຂອງຊາວໜຸ່ມ ປະຊາຊົນ ປະຕິວັດລາວ ກະຊວງການຕ່າງປະເທດ ໂດຍ ສະຫາຍ ສະເຫຼີມໄຊ ກົມມະສິດ, ສະຫາຍ ສອນທະນູ ທຳມະວົງ ແລະ ສະຫາຍ ອານຸພາບ ວົງໜໍ່ແກ້ວ.